Definieer jou omstandighede | Netwerk24
Definieer jou omstandighede
19 Februarie 2020 06:04
"Jou omstandighede definieer jou nie, jy definieer jou omstandig­hede."
So het Mathys Roets, wat destyds ná 'n motorfietsongeluk verlam is, Donderdag (13/02) by 'n kongres waarop hy die sanger en spreker was, gesê.
Hy was as kind nie die beste sportman nie, maar het sy kitaarlesse in Bethlehem geniet, drome gedroom en nooit gedink sy groot droom, om met musiek 'n bestaan te maak, sou waar word nie.
Ná sy ongeluk het hy baie oor sy verlede gedink. Hy het nooit kon dink hy sou weer kon droom en dié drome bewaarheid nie.
Sy omstandighede het verander, maar die mens wat hy was en vandag is, het nie.
Hy het vertel van naweke dat hy as student tot bo-op die eskarp gaan stap en die waterval gesien het. Hy kon bekende bakens sien en so ampertjies Reitz, sy grootworddorp.
Hy het geweet hy sal nooit weer daardie paadjie kan stap nie, maar het nooit kon dink hy sal weer op die eskarp kan staan nie. Dit het hy gedoen met behulp van 'n vierwielmotorfiets en 'n makliker roete wat gery kon word.
'n Bethlehemiet wat ernstig in 'n motorongeluk beseer is en permanente skade aan haar stembande opgedoen het, Isabel Ferreira, het ná afloop van die kongres gesê Mathys se woorde het haar diep geraak. Miskien kan sy eendag ook weer sing.